钦定古今图书集成/方舆汇编/职方典/第1170卷 > 《宝菜轩记》陈继儒
## 钦定古今图书集成/方舆汇编/职方典/第1170卷 > 《宝菜轩记》陈继儒

吴长卿官滦州刺史，仅六月，当辽左军兴，悉索敝赋，
莫能支。以彊直节省，得罪去。移倅德安郡，郡圃萧然，
构新斋三五楹，读书其中，馀地种菜，披云锄雨，壹似
野叟田夫之挈罂灌畦者。陈子闻而高之，曰：“吴子贫
矣，惫矣！”长卿曰：“人生衣食，裁足已厚，幸又薄有官俸，
以供俯仰，不谓贫。”新斋适成，客赠花赠鹤，赠数种书，
门生问字，剪霜茎烟甲，共享之，不谓惫。昔韩晋公一
吏冥司，敕主人间食料，三品以上日支五品以上而
有权位，旬支六品至九品季支料几何，此鬼神所不
甚吝，飞而食肉者所不暇争也。舜糗草，孔饭蔬，闵含
𥰡，范断虀，周颙之早韭晚菘，蔡樽之紫茄白苋，即圣
贤豪杰皆然，况吾侪何人，而敢望五侯，鲭郎官鲙乎？
吾尝笑何曾不食大官所设滋味过于王者。李赞皇
丹砂宝玉，杂投胾羹，此复何乐，亦复何味，遂致罨人
五欲瓮中，几老死不得出。二公有知，悔不作宝菜轩
主人尔。长卿才甚奇，书甚博，胸中甲兵甚富，而能性
安藿食，若将终身，颇得迁史吏隐之乐。昭烈谓张桓
侯云：“吾岂种菜者耶？”长卿笑而不答。